Volgens Francois handel die album oor die menslike toestand. “Alles wat tussen geboorte en sterfte gebeur, ons oorwinnings en ons mislukkings, dit is die hooftema van die album, maar dit handel oor baie verskillende dinge. Dit gaan oor liefde, vriendskap, die toekoms, die verlede, die hede”, het Francois in ’n onlangse onderhoud gesê. “Ek dink die liedjies wat ek skryf is persoonlik en baie eerlik. Soms voel ek dit is selfgesentreerd, maar ek besef ook dat daardie die tipe liedjies is waarvan ek hou. Ek hou van mense wat eerlik en persoonlik is. Ek vind aanklank daarby en dit is dus die soort liedjies wat ek wil skryf.”
The Sweet Resistance is ’n alternatiewe pop-rock-groep van Kaapstad. Hulle sing ritmiese, melodieuse liedjies wat die dieptes peil van die lewe, die liefde, vrywees en die kanse wat ’n mens kry. Die groep bestaan uit Natasha Meister, beter bekend as Tash, wat lei met sang en kitaar; Mike Vaughan speel baskitaar, klawerbord en sing ook; Gray Lowndes speel kitaar en Nick Ornellas behartig die dromme. Die groep is amptelik gestig nadat hulle hul debuutalbum opgeneem het. Tot op daardie stadium was hulle ’n handvol eendersdenkende musikante, vervaardigers en klanktegnici wat saamgewerk het om inspirerende liedjies te skryf en te vervaardig. Volgens Tash was die inspirasie niks anders as ’n oorweldigende begeerte om saam die musiek te maak wat in hulle en vir hulle was nie. Die groep beloof jou ’n soniese reis na ’n landskap van hoop, vasberadenheid, welwillendheid en inspirasie. Hul klank verpersoonlik die genres van alternatiewe elektro-pop-rock, wat baie in pas is met huidige luistertendense. Tash se boeiende sangstem sal jou ongetwyfeld meesleur, en so ook haar seldsame vermoë om meesterlike kitaar-‘hooks’ en die storievertel en liedjieskryfkuns tot ’n eenheid te verweef.